荆溪白石出，天寒红叶稀。山路元无雨，空翠湿人衣。
新年都未有芳华，二月初惊见草芽。 白雪却嫌春色晚，故穿庭树作飞花。
日暮苍山远，天寒白屋贫。柴门闻犬吠，风雪夜归人。
秋丛绕舍似陶家，遍绕篱边日渐斜。 不是花中偏爱菊，此花开尽更无花。
明月出天山，苍茫云海间。长风几万里，吹度玉门关。汉下白登道，胡窥青海湾。由来征战地，不见有人还。戍客望边邑，思归多苦颜。(一作：望边色)高楼当此夜，叹息未应闲。
秦时明月汉时关，万里长征人未还。但使龙城飞将在，不教胡马度阴山。骝马新跨白玉鞍，战罢沙场月色寒。城头铁鼓声犹振，匣里金刀血未干。
尽道丰年瑞，丰年事若何。长安有贫者，为瑞不宜多。
大漠沙如雪，燕山月似钩。何当金络脑，快走踏清秋。
荷叶罗裙一色裁，芙蓉向脸两边开。乱入池中看不见，闻歌始觉有人来。
多情却似总无情，唯觉樽前笑不成。蜡烛有心还惜别，替人垂泪到天明。
