夜来冒霜雪，晨去履风波。虽得叙微情，奈侬身苦何！
今夕已欢别，合会在何时？明灯照空局，悠然未有期！
碧玉捣衣砧，七宝金莲杵。高举徐徐下，轻捣只为汝。
新买五尺刀，悬著中梁柱。一日三摩挲，剧于十五女。
秋风入窗里，罗帐起飘扬。仰头看明月，寄情千里光。
春风动春心，流目瞩山林。山林多奇采，阳鸟吐清音。
祗役出皇邑，相期憩瓯越。解缆及流潮，怀旧不能发。析析就衰林，皎皎明秋月。含情易为盈，遇物难可歇。积疴谢生虑，寡欲罕所阙。资此永幽栖，岂伊年岁别。各勉日新志，音尘慰寂蔑。
鸿飞从万里，飞飞河岱起。辛勤越霜雾，联翩溯江汜。去旧国，违旧乡，旧山旧海悠且长。回首瞻东路，延翮向秋方。登楚都，入楚关，楚地萧瑟楚山寒。岁去冰未已，春来雁不还。风肃幌兮露濡庭，汉水初绿柳叶青。朱光蔼蔼云英英，离禽喈喈又晨鸣。菊有秀兮松有蕤，
轻鸿戏江潭，孤雁集洲沚。邂逅两相亲，缘念共无已。风雨好东西，一隔顿万里。追忆栖宿时，声容满心耳。落日川渚寒，愁云绕天起。短翮不能翔，徘徊烟雾里。
生离不可闻，况复长相思。如何与君别，当我盛年时。蕙华每摇荡，妾心长自持。荣乏草木欢，悴极霜露悲。富贵貌难变，贫贱颜易衰。持此断君肠，君亦且自疑。淮阴有逸将，折羽谢翻飞。楚有扛鼎士，出门不得归。正为隆准公，仗剑入紫微。君才定何如，白日下争晖。
