戍鼓断人行，边秋一雁声。(边秋 一作:秋边)露从今夜白，月是故乡明。有弟皆分散，无家问死生。寄书长不达，况乃未休兵。
花非花，雾非雾。夜半来，天明去。来如春梦不多时，去似朝云无觅处。
一道残阳铺水中，半江瑟瑟半江红。可怜九月初三夜，露似真珠月似弓。(真珠 通 珍珠)
故园东望路漫漫，双袖龙钟泪不干。 马上相逢无纸笔，凭君传语报平安。
去年今日此门中，人面桃花相映红。人面不知何处去，桃花依旧笑春风。
前不见古人，后不见来者。 念天地之悠悠，独怆然而涕下。
朝辞白帝彩云间，千里江陵一日还。两岸猿声啼不住，轻舟已过万重山。
移舟泊烟渚，日暮客愁新。野旷天低树，江清月近人。
长江悲已滞，万里念将归。况属高风晚，山山黄叶飞。
空山不见人，但闻人语响。返景入深林，复照青苔上。
