鹅鹅鹅，曲项向天歌。白毛浮绿水，红掌拨清波。
烽火照西京，心中自不平。牙璋辞凤阙，铁骑绕龙城。 雪暗凋旗画，风多杂鼓声。宁为百夫长，胜作一书生。
凤凰台上凤凰游，凤去台空江自流。吴宫花草埋幽径，晋代衣冠成古丘。三山半落青天外，二水中分白鹭洲。(二水 一作：一水)总为浮云能蔽日，长安不见使人愁。
绿蚁新醅酒，红泥小火炉。晚来天欲雪，能饮一杯无。
蓬头稚子学垂纶，侧坐莓苔草映身。 路人借问遥招手，怕得鱼惊不应人。
人人尽说江南好，游人只合江南老。春水碧于天，画船听雨眠。垆边人似月，皓腕凝霜雪。未老莫还乡，还乡须断肠。
小娃撑小艇，偷采白莲回。不解藏踪迹，浮萍一道开。
三日入厨下，洗手作羹汤。未谙姑食性，先遣小姑尝。
一封朝奏九重天，夕贬潮州路八千。(潮州 一作：潮阳)欲为圣明除弊事，肯将衰朽惜残年。云横秦岭家何在？雪拥蓝关马不前。知汝远来应有意，好收吾骨瘴江边。
细草微风岸，危樯独夜舟。星垂平野阔，月涌大江流。 名岂文章著，官因老病休。飘飘何所似，天地一沙鸥。
