冰簟银床梦不成，碧天如水夜云轻。 雁声远过潇湘去，十二楼中月自明。
长安大雪天，鸟雀难相觅。其中豪贵家，捣椒泥四壁。 到处爇红炉，周回下罗幂。暖手调金丝，蘸甲斟琼液。 醉唱玉尘飞，困融香汗滴。岂知饥寒人，手脚生皴劈。
丈夫非无泪，不洒离别间。杖剑对尊酒，耻为游子颜。 蝮蛇一螫手，壮士即解腕。所志在功名，离别何足叹。
至近至远东西，至深至浅清溪。至高至明日月，至亲至疏夫妻。
水国蒹葭夜有霜，月寒山色共苍苍。 谁言千里自今夕，离梦杳如关塞长。
雨足高田白，披蓑半夜耕。人牛力俱尽，东方殊未明。
桃花春色暖先开，明媚谁人不看来。可惜狂风吹落后，殷红片片点莓苔。
家国兴亡自有时，吴人何苦怨西施。 西施若解倾吴国，越国亡来又是谁。
莫把阿胶向此倾，此中天意固难明。解通银汉应须曲，才出昆仑便不清。高祖誓功衣带小，仙人占斗客槎轻。三千年后知谁在？何必劳君报太平！
天际霞光入水中，水中天际一时红。直须日观三更后，首送金乌上碧空。
