《题流沟寺古松》BRBR作者：白居易BRBR烟叶葱茏苍麈尾，霜皮剥落紫龙鳞。BRBR欲知松老看尘壁，死却题诗几许人。BRBRBR《题遗爱寺前溪松》BRBR作者：白居易BRBR偃亚长松树，侵临小石溪。静将流水对，高共远峰齐。BRBR翠盖烟笼密，花幢雪压低。与僧清影坐，借鹤稳枝栖。BRBR笔写形难似，琴偷韵易迷。暑天风槭槭，晴夜露凄凄。BRBR独契依为舍，闲行绕作蹊。栋梁君莫采，留著伴幽栖。BRBRBR《庭松》BRBR作者：白居易BRBR堂下何所有，十松当我阶。乱立无行次，高下亦不齐。BRBR高者三丈长，下者十尺低。有如野生物，不知何人栽。BRBR接以青瓦屋，承之白沙台。朝昏有风月，燥湿无尘泥。BRBR疏韵秋槭槭，凉阴夏凄凄。春深微雨夕，满叶珠蓑蓑。BRBR岁暮大雪天，压枝玉皑皑。四时各有趣，万木非其侪。BRBR去年买此宅，多为人所咍。一家二十口，移转就松来。BRBR移来有何得，但得烦襟开。即此是益友，岂必交贤才。BRBR顾我犹俗士，冠带走尘埃。未称为松主，时时一愧怀。BRBRBR《僧院松》BRBR作者：曹松BRBR此木韵弥全，秋霄学瑟弦。空知百馀尺，未定几多年。BRBR古甲磨云拆，孤根捉地坚。何当抛一干，作盖道场前。BRBRBR《题子侄书院双松》BRBR作者：曹唐BRBR自种双松费几钱，顿令院落似秋天。能藏此地新晴雨，BRBR却惹空山旧烧烟。枝压细风过枕上，影笼残月到窗前。BRBR莫教取次成闲梦，使汝悠悠十八年。BRBRBR《松》BRBR作者：成彦雄BRBR大夫名价古今闻，盘屈孤贞更出群。BRBR将谓岭头闲得了，夕阳犹挂数枝云。BRBRBR《涧松》BRBR作者：崔涂BRBR寸寸凌霜长劲条，路人犹笑未干霄。BRBR南园桃李虽堪羡，争奈春残又寂寥。BRBRBR《松鹤》BRBR作者：戴叔伦BRBR雨湿松阴凉，风落松花细。BRBR独鹤爱清幽，飞来不飞去。BRBRBR《咏南岳径松》BRBR作者：狄焕BRBR一阵雨声归岳峤，两条寒色下潇湘。BRBR客吟晚景停孤棹，僧踏清阴彻上方。BRBRBR《凭韦少府班觅松树子》BRBR作者：杜甫BRBR落落出群非榉柳，青青不朽岂杨梅。BRBR欲存老盖千年意，为觅霜根数寸栽。BRBRBR《题唐兴寺小松》BRBR作者：杜荀鹤BRBR虽小天然别，难将众木同。侵僧半窗月，向客满襟风。BRBR枝拂行苔鹤，声分叫砌虫。如今未堪看，须是雪霜中。BRBRBR《观邻老栽松》BRBR作者：耿湋BRBR虽过老人宅，不解老人心。何事斜阳里，栽松欲待阴。BRBRBR《戏题松树》BRBR作者：皎然BRBR为爱松声听不足，每逢松树遂忘还。BRBR翛然此外更何事，笑向闲云似我闲。BRBRBR《画松》BRBR作者：景云BRBR画松一似真松树，且待寻思记得无BRBR曾在天台山上见，石桥南畔第三株。BRBRBR《赠闾丘宿松》BRBR作者：李白BRBR阮籍为太守，乘驴上东平。剖竹十日间，一朝风化清。BRBR偶来拂衣去，谁测主人情。夫子理宿松，浮云知古城。BRBR扫地物莽然，秋来百草生。飞鸟还旧巢，迁人返躬耕。BRBR何惭宓子贱，不减陶渊明。吾知千载后，却掩二贤名。BRBRBR《松》BRBR作者：李峤BRBR郁郁高岩表，森森幽涧陲。鹤栖君子树，风拂大夫枝。BRBR百尺条阴合，千年盖影披。岁寒终不改，劲节幸君知。BRBRBR《高松》BRBR作者：李商隐BRBR高松出众木，伴我向天涯。客散初晴候，僧来不语时。BRBR有风传雅韵，无雪试幽姿。上药终相待，他年访伏龟。BRBRBR《题苏仙宅枯松》BRBR作者：李涉BRBR几年苍翠在仙家，一旦枝枯类海槎。BRBR不如酸涩棠梨树，却占高城独放花。BRBRBR《松》BRBR作者：廖匡图BRBR曾于西晋封中散，又向东吴作大夫。浓翠自知千古在，BRBR清声谁道四时无。枝柯偃后龙蛇老，根脚盘来爪距粗。BRBR直待素秋摇落日，始将凡木斗荣枯。BRBRBR《栽松》BRBR作者：刘得仁BRBR翠色凛空庭，披衣独绕行。取从山顶嶮，栽得道心生。BRBR未弱幽泉韵，焉论别木声。霜天残月在，转影入池清。BRBRBR《庙庭偃松诗》BRBR作者：刘禹锡BRBR势轧枝偏根已危，高情一见与扶持。忽从憔悴有生意，BRBR却为离披无俗姿。影入岩廊行乐处，韵含天籁宿斋时。BRBR谢公莫道东山去，待取阴成满凤池。BRBRBR《松》BRBR作者：陆肱BRBR雪霜知劲质，今古占嘉名。断砌盘根远，疏林偃盖清。BRBR鹤栖何代色，僧老四时声。郁郁心弥久，烟高万井生。BRBRBR《禁中春松》BRBR作者：陆贽BRBR阴阴清禁里，苍翠满春松。雨露恩偏近，阳和色更浓。BRBR高枝分晓日，虚吹杂宵钟。香助炉烟远，形疑盖影重。BRBR愿符千载寿，不羡五株封。倘得回天眷，全胜老碧峰。BRBRBR《品松》BRBR作者：孟郊BRBR追悲谢灵运，不得殊常封。纵然孔与颜，亦莫及此松。BRBR此松天格高，耸异千万重。抓拏巨灵手，擘裂少室峰。BRBR擘裂风雨狞，抓拏指爪傭。道入难抱心，学生易堕踪。BRBR时时数点仙，袅袅一线龙。霏微岚浪际，游戏颢兴浓。BRBR品松徒高高，雌鸣讵嗈嗈。赏异尚可贵，赏潜谁能容。BRBR名华非典实，翦弃徒纤茸。刻削大雅文，所以不敢慵。BRBRBR《古松》BRBR作者：齐己BRBR雷电不敢伐，鳞皴势万端。蠹依枯节死，蛇入朽根盘。BRBR影浸僧禅湿，声吹鹤梦寒。寻常风雨夜，应有鬼神看。BRBRBR《新栽松》BRBR作者：齐己BRBR野僧教种法，苒苒出蓬蒿。百岁催人老，千年待尔高。BRBR静宜兼竹石，幽合近猿猱。他日成阴后，秋风吹海涛。BRBRBR《题张老松树》BRBR作者：宋之问BRBR岁晚东岩下，周顾何凄恻。日落西山阴，众草起寒色。BRBR中有乔松树，使我长叹息。百尺无寸枝，一生自孤直。
